รายงานของคณะกรรมการตรวจสอบ

เรียน ท่านผู้ถือหุ้น บริษัท เอ็นอีพี อสังหาริมทรัพย์และอุตสาหกรรม จำกัด (มหาชน)

คณะกรรมการตรวจสอบของบริษัท ประกอบด้วยกรรมการอิสระ 3 ท่าน คือ พลเอก นฤนาท
กัมปนาทแสนยากร เป็นประธานกรรมการตรวจสอบ พลเอก เสงี่ยม สวางควัฒน์ และพลเอก
ปริญญา ชัยสุกวัฒน์ เป็นกรรมการตรวจสอบ

คณะกรรมการตรวจสอบ ได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในรอบปีบัญชี 2552
ได้จัดให้มีการประชุมคณะกรรมการตรวจสอบจำนวน 8 ครั้ง ซึ่งมีการประชุมร่วมกับผู้สอบบัญชี 1
ครั้งโดยไม่มีฝ่ายบริหารเข้าร่วมประชุม สรุปสาระสำคัญได้ดังนี้

1. สอบทานงบการเงินรายไตรมาสและงบการเงินประจำปี 2552
และนำเสนอคณะกรรมการบริษัทพิจารณาในเรื่อง
ความถูกต้องครบถ้วนและการเปิดเผยข้อมูลที่เพียงพอในงบการเงิน ก่อนเผยแพร่ต่อสาธารณะชน
หรือเสนอขอนุมัติจากที่ประชุมผู้ถือหุ้น ซึ่งคณะกรรมการตรวจสอบ
มีความเห็นสอดคล้องกับผู้สอบบัญชีว่า งบการเงินดังกล่าวมีความถูกต้อง
ครบถ้วนตามที่ควรในสาระสำคัญตามมาตรฐานการบัญชีที่รับรองทั่วไป
และมีการเปิดเผยข้อมูลที่เพียงพอ พร้อมกันนี้
ได้รับฟังและนำข้อสังเกตของผู้สอบบัญชีมาพิจารณาและหารือร่วมกับฝ่ายบริหารเพื่อปรับปรุงการดำเนินงานและระบบการบัญชีของบริษัทให้เหมาะสมต่อไป
คณะกรรมการตรวจสอบเห็นว่า
ฝ่ายบริหารได้มีความตระหนักและสนใจที่จะปฏิบัติตามข้อสังเกตดังกล่าว
โดยได้เร่งรัดการดำเนินงานแก้ไขปรับปรุงข้อสังเกตต่างๆให้สำเร็จเป็นรูปธรรมในไตรมาสแรกของปี
2553

2. สอบทานให้บริษัทมีระบบการควบคุมภายในและระบบการตรวจสอบภายในที่เพียงพอ เหมาะสม
พบว่า การควบคุมภายในของบริษัทมีความเพียงพอและมีประสิทธิผล
และผู้สอบบัญชีของบริษัทได้ให้ความเห็นสอดคล้องกันว่าไม่พบประเด็นปัญหาหรือข้อบกพร่องที่เป็นสาระสำคัญ
มีการติดตามการดำเนินการแก้ไข ปรับปรุง
ระบบงานของหน่วยงานต่างๆตามรายงานผลการตรวจสอบของฝ่ายตรวจสอบภายใน
ในประเด็นที่มีนัยสำคัญเพื่อให้มั่นใจว่าปัญหาหรือข้อบกพร่องในระบบงานได้รับการปรับปรุงหรือแก้ไขอย่างเหมาะสม
คณะกรรมการตรวจสอบเห็นว่า
ฝ่ายบริหารได้พัฒนาระบบการควบคุมภายในในด้านต่างๆให้ครอบคลุมและสามารถตรวจสอบได้
มีการนำข้อเสนอแนะของฝ่ายตรวจสอบภายในไปพิจารณาดำเนินการ
มีการกำหนดกฎเกณฑ์ระเบียบเพื่อใช้บังคับภายในบริษัทเป็นลายลักษณ์อักษรมากขึ้น
ทำให้เกิดความชัดเจนในการปฏิบัติงาน เป็นไปตามระบบการควบคุมภายในที่ดี
ทำให้บริษัทมีการพัฒนาด้านการกำกับดูแลกิจการที่ดีขึ้นอย่างต่อเนื่อง

3. สอบทานการปฏิบัติงานตามระเบียบและข้อกำหนดของตลาดหลักทรัพย์แห่งประเทศไทย
คณะกรรมการกำกับหลักทรัพย์และตลาดหลักทรัพย์ ในด้านการเปิดเผยข้อมูลต่างๆ เช่น
ในแบบแสดงรายการข้อมูลประจำปี (56–1) รายงานประจำปี (56–2) รายการที่เกี่ยวโยงกัน
และรายการที่อาจมีความขัดแย้งทางผลประโยชน์ เพื่อให้มั่นใจว่า
บริษัทได้ปฏิบัติงานตามกฎระเบียบและข้อกำหนดของทางการโดยคำนึงถึงผลประโยชน์ของผู้ถือหุ้นเป็นสำคัญ
คณะกรรมการตรวจสอบเห็นว่า
ฝ่ายบริหารได้พิจารณาเปิดเผยข้อมูลต่างๆได้ครบถ้วนตามที่ข้อกำหนดของทางการกำหนดไว้
และได้กำหนดเป็นนโยบายสำคัญที่จะให้มีหน่วยงานและผู้ที่รับผิดชอบโดยตรงเกี่ยวกับกิจกรรมนักลงทุนสัมพันธ์และการสร้างความตื่นตัวให้ทุกฝ่ายเห็นความสำคัญของการกำกับดูแลกิจการที่ดี

4. พิจารณาเสนอแต่งตั้งและกำหนดค่าตอบแทนผู้สอบบัญชี ประจำปี 2553
คณะกรรมการตรวจสอบเห็นว่า การปฏิบัติงานของบริษัทสอบบัญชี ธรรมนิติ จำกัด มีความเป็นอิสระ
มีคุณภาพของการให้บริการที่ดี จึงได้เสนอคณะกรรมการบริษัทให้แต่งตั้ง นายพิชัย ดัชณาภิรมย์
ทะเบียนเลขที่ 2421 หรือนายพจน์ อัศวสันติชัย ทะเบียนเลขที่ 4891 หรือนางสาวจันทรา
ว่องศรีอุดมพร ทะเบียนเลขที่ 4996 หรือนางสาววันนิสา งามบัวทอง ทะเบียนเลขที่ 6838
หรือนายธนะวุฒิ พิบูลย์สวัสดิ์ ทะเบียนเลขที่ 6699 แห่งบริษัท สอบบัญชีธรรมนิติ จำกัด
เป็นผู้สอบบัญชีของบริษัทฯ ประจำปี 2553 ซึ่งนับเป็นปีที่ 4
ติดต่อกันที่บริษัทได้ใช้บริการจากผู้สอบบัญชีรายดังกล่าวโดยมีค่าตอบแทนเป็นจำนวนเงิน 880,000
บาท ซึ่งคณะกรรมการตรวจสอบเห็นว่า
ค่าตอบแทนผู้สอบบัญชีมีความเหมาะสมกับปริมาณงานและคุณภาพงานตรวจสอบที่ได้ดำเนินการให้บริษัท

  ในนามคณะกรรมการตรวจสอบ

  []

  พลเอก

  (นฤนาท กัมปนาทแสนยากร)

  ประธานคณะกรรมการตรวจสอบ

23 กุมภาพันธ์ 2553